
A tudatosság dimenzióinak feltárása a fiatalok fogyasztási szokásaiban

Napjainkban a környezettudatosság egyre hangsúlyosabbá válik a fiatalok körében. A környezettudatos fogyasztás során sok káros hatástól védhetjük magunkat és Földünket egyaránt. Kérdésként azonban megfogalmazható, hogy a környezettudatos fogyasztás csak ennyiben nyilvánul meg? A csomagolásmentes vásárlások során nem csak azt tapasztaljuk, hogy egyre kevesebb hulladék van a szemetesünkben, hanem azt is, hogy egyre kevesebb ételt pazarolunk el. Ebből a szemszögből nézve a környezettudatos fogyasztás tehát egyfajta megtakarítási lehetőséget is biztosít. E gondolat mentén született meg dolgozatom, melynek célja a már környezettudatos fiatal felnőttek fogyasztási szokásainak vizsgálata oly módon, hogy feltárjam a tudatosság további dimenzióit, azaz az egészség- és a pénzügyi tudatosság közötti összefüggést.
Kutatásom során kérdőíves felmérés segítségével vizsgáltam a kiválasztott célcsoport (18-35 éves korosztály) pénzügyi tudatosságát, valamint azt, hogy az egészséges életmód, mint a tudatosság egy része fellelhető-e a fogyasztói szokásaikban. Az OECD által 2018-ban kiadott pénzügyi műveltséget felmérő kérdőív, Nagy Beáta és Kovács Karolina 2017-ben készített egészség-magatartással kapcsolatos attitűdök vizsgálatára irányuló tanulmánya, valamint Nagy Szabolcs által 2019-ben átdolgozott GEB-skála (General Ecological Behavior – Általános Környezettudatos Magatartás) alapozta meg az általam összeállított kérdőívet, melyet online módon tettem közzé a közösségi média segítségével különböző környezettudatos közösségek csoportjaiban (pl. Háztartásom hulladékok nélkül). Emellett néhány csomagolásmentes bolt üzletvezetőjével is felvettem a kapcsolatot kérdőívem megosztása érdekében (pl. Feltöltő Pont).
Az így kapott adatokat feldolgozva összesen 104 fő került a kutatási mintába. A továbbiakban az általuk megadott válaszokat bekódolva metrikus, azaz magas mérési szintű változókat kaptam eredményül. Így, a változók, azaz az egészség- és pénzügyi tudatosság közötti kapcsolat meglétének irányát és mértékét korreláció analízissel határoztam meg. Ennek eredményeként feltártam, hogy a már környezettudatos fiatalok fogyasztási szokásaiban az egészség- és pénzügyi tudatosság között statisztikailag szignifikáns, laza-közepes, pozitív kapcsolat áll fenn. Ennek fényében megállapítható, hogy a vizsgálatba bevont fiatal felnőttek fogyasztási szokásaiban megjelenik mind az egészség-, mind pedig a pénzügyi tudatosság.



